भीलवाड़ा। जिले को पॉलीथीन मुक्त बनाने के लिए अब छात्र-छात्राएं परिवर्तन प्रतिनिधि की भूमिका निभाएंगे। मुख्यमंत्री के निर्देश पर शिक्षा निदेशालय ने प्रदेश के सभी जिलों में यह अभियान शुरू करने के आदेश जारी किए हैं।
अतिरिक्त निदेशक (प्रशासन) प्रारंभिक शिक्षा अजीत सिंह द्वारा जारी निर्देशों में कहा गया है कि छात्र-छात्राएं अपने परिजनों, समाज व्यापारियों को पॉलीथीन उपयोग में नहीं लेने जूट, कागज तथा कपड़े के थैलों का उपयोग करने का संदेश देंगे। अभियान के लिए छात्र-छात्राओं को मानसिक रूप से तैयार करने प्रोत्साहित करने के लिए स्कूल, ब्लॉक तथा जिला स्तर पर वाद-विवाद, चित्रकला (पोस्टर) निबंध प्रतियोगिताओं का आयोजन किया जाएगा।
स्पर्धा में विजयी रहे प्रतियोगियों को गणतंत्र दिवस पर पुरस्कृत किया जाएगा। नागौर जिला प्रशासन ने कुछ महिनों पहले यह नवाचार किया था। वहां यह अभियान सफल रहा, अब इसे पूरे प्रदेश में लागू किया जाएगा।
प्रत्येक सरकारी गैर सरकारी विद्यालय के छात्र-छात्राएं घर के सदस्यों को पॉलीथीन उपयोग नहीं करने के लिए प्रेरित करेंगे। साथ ही ये छात्र-छात्राएं अपने घर पर उपयोग होने वाले पॉलीथीन उत्पाद प्रत्येक सप्ताह शनिवार को अपने विद्यालय के कक्षाध्यापक के माध्यम से अभियान प्रभारी को जमा कराएंगे।
शहरी निकाय क्षेत्र में प्रत्येक दस विद्यालयों के लिए एक संग्रहण विद्यालय का चयन किया जाएगा। प्रत्येक शनिवार विद्यालयों से प्राप्त पॉलीथीन को तौल कर नगर पालिका परिषद के सेनेटरी इंस्पेक्टर संधारित रजिस्टर में उसका उल्लेख कर रसीद देंगे। इस संग्रहित पॉलीथीन का पांच-दस फीट गहरे गड्ढे में निस्तारण करेंगे।
hin_Deva hin_Deva hin_Deva hin_Deva hin_Deva